6.9.2022
DA
Den Europæiske Unions Tidende
C 342/173 Torsdag den 17. februar 2022
FSFP-missioner og -operationer i 2020 — vurdering og anbefalinger
8. minder om, at Unionen på nuværende tidspunkt er i gang med 11 civile og 7 militære missioner og operationer; minder om, at kun tre af disse er operationer med et udøvende mandat: den EU-ledede flådestyrke (EUNAVFOR) i Somalia — Operation Atalanta, EUNAVFOR's militæroperation i Middelhavsområdet (EUNAVFOR MED IRINI) og EU's militæroperation i Bosnien-Hercegovina (EUFOR ALTHEA); minder om EU's samlede engagement i Sahel og på Afrikas Horn gennem seks civile missioner (EU's kapacitetsopbyggende mission i Mali (EUCAP Sahel Mali), EUCAP Sahel Niger, EUCAP Somalia) og seks militære missioner (Den Europæiske Unions uddannelsesmission i Mali (EUTM Mali), EUTM Somalia, EUNAVFOR Atalanta, EUNAVFOR MED IRINI); bemærker, at disse missioner og operationer endnu ikke har realiseret deres fulde potentiale og lider under konsekvenserne af covid-19-pandemien, som har påvirket deres aktivitet og begrænset deres effektivitet; foreslår, at budgettet, planlægningen og udstyret til EU's FSFP-missioner og -operationer vurderes i lyset af erfaringerne fra covid-19, og overvejer derfor en gennemgang af resultaterne og eventuelt tilpasning af deres mandat som led i den strategiske standardgennemgang af en mission;
9. understreger vigtigheden for Unionen af bæredygtig stabilitet, menneskers sikkerhed og fremgang i dens naboskabsområde; bemærker, at militære FSFP-missioner nu næsten udelukkende fokuserer på uddannelse af væbnede styrker uden nogen udøvende dimension og med begrænset støtte; mener, at deres mandat, uden at det berører disse missioners ikke-udøvende dimension, bør styrkes, idet der lægges vægt på coaching, således at europæiske rådgivere så nøjagtigt som muligt kan kontrollere, om uddannelsesprogrammerne er blevet gennemført korrekt, og om de er i overensstemmelse med de lokale væbnede styrkers operationelle behov;
10. understreger, at leveringen af våben inden for rammerne af den europæiske fredsfacilitet bør være i fuld overensstemmelse med EU's fælles holdning om våbeneksport, den internationale menneskerettighedslovgivning og den humanitære folkeret og være omfattet af effektive gennemsigtighedsbestemmelser;
11. beklager kupmagernes handlinger i Mali; er dybt bekymret over den utilstrækkelige tilstedeværelse af vigtige statslige tjenester på Malis område og i Sahel generelt; udtrykker dyb bekymring over forringelsen af sikkerheden i regionen; er dybt bekymret over FN's generalsekretærs rapporter, som opregner alvorlige tidligere og vedvarende menneskerettigheds­ krænkelser og alvorlige krænkelser af den humanitære folkeret, herunder påståede krigsforbrydelser begået af væbnede grupper, herunder terrorgrupper, maliske væbnede styrker og andre G5 Sahel-væbnede styrker; beklager dybt straffrihed i denne henseende og understreger, at sådanne igangværende forbrydelser også underminerer europæiske og internationale bestræbelser på at skabe et sikkert og trygt miljø og bekæmpe væbnede grupper og terrorister; understreger den stigende inddragelse af fjendtlige aktører i en region, der er afgørende for vores sikkerhed, hvilket kan bringe EU's og Malis fælles mål om menneskelig sikkerhed, fred, stabilitet og bæredygtig udvikling i fare i landet, hvor andre aktører, der ikke nødvendigvis har de samme etiske principper som EU og dets medlemsstater, er villige til at udfylde kapacitetsmangler, uanset respekten for de internationale retsstatsstandarder eller krigens love; udtrykker sin dybe bekymring over den stigende indflydelse, som udenlandske private militære virksomheder har, og den maliske regerings mulige planer om at indlede et samarbejde med et privat russisk militærselskab — Wagner-gruppen, der er tæt knyttet til Kreml — om uddannelse af dens væbnede styrker; påpeger, at et sådant samarbejde er uforeneligt med sikkerheds- og forsvarssamarbejdet med EU, navnlig EUTM Mali, og vil derfor kræve, at EU tager sit engagement i Mali op til fornyet overvejelse; opfordrer indtrængende de nuværende maliske myndigheder til at afstå fra at indgå kontrakter med Wagner-gruppen og tillade dens personale at rejse ind på Malis territorium; understreger mere generelt behovet for nøje at overvåge private sikkerheds- og militærvirksomheders handlinger, da de er i færd med at øge deres globale fodaftryk i sårbare dele af verden, herunder Afrika, Latinamerika og Østeuropa, og minder om betydningen af at holde Parlamentet orienteret om spørgsmålet;
12.
noterer sig meddelelsen om en omorganisering af Frankrigs militære aktion i Sahel i samarbejde og i samråd med vores internationale og afrikanske partnere; understreger, at denne udvikling bør finde sted i tæt samråd med alle internationale partnere, navnlig europæiske partnere, der er til stede i Sahel; glæder sig over EU's og medlemsstaternes fortsatte engagement i stabiliseringen af G5 Sahel-landene, navnlig gennem støtte til G5 Sahels fælles styrke, ved at styrke EU's FSFP-missioner og den stigende inddragelse af EU-medlemsstaternes væbnede styrker i Takuba-taskforcen;
13. glæder sig over tilpasningen af EUTM Malis nye udvidede mandat; opfordrer til at styrke det strukturelle samarbejde og støtte uden udøvende beføjelser til de væbnede styrker og til at fremskynde regionaliseringsprocessen, som gør det muligt for missionen at yde militær bistand til G5-landenes væbnede styrker og navnlig til Burkina Faso og Niger, hvilket vil få konsekvenser for internationale, europæiske og afrikanske partnere; understreger de muligheder, som den europæiske fredsfacilitet åbner med hensyn til levering af udstyr til uddannelse af Malis væbnede styrker, hvilket vil være afgørende for